CELEX: 32020R1242
Language: el
Date: 2020-09-01 00:00:00
Title: Εκτελεστικός κανονισμός (ΕΕ) 2020/1242 της Επιτροπής της 1ης Σεπτεμβρίου 2020 για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) στα ισπανικά χωρικά ύδατα της αυτόνομης κοινότητας της περιφέρειας Μούρθια

2.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1242 ΤΗΣ ΕΠΙΤΡΟΠΗΣ
         της 1ης Σεπτεμβρίου 2020
         για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) στα ισπανικά χωρικά ύδατα της αυτόνομης κοινότητας της περιφέρειας Μούρθια
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
                  
               
                     (2)
                  
                  
                     Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006, υπό την προϋπόθεση ότι πληρούται σειρά όρων που προβλέπονται στο άρθρο 13 παράγραφοι 5 και 9.
                  
               
                     (3)
                  
                  
                     Με τον εκτελεστικό κανονισμό (ΕΕ) αριθ. 773/2013 της Επιτροπής (2) χορηγήθηκε για πρώτη φορά, έως τις 31 Δεκεμβρίου 2016, παρέκκλιση από το άρθρο 13 παράγραφος 1 πρώτο εδάφιο για τη χρήση συρόμενων από σκάφη γρίπων που αλιεύουν το είδος γωβιουδάκι άφια (Aphia minuta) στα ισπανικά χωρικά ύδατα της αυτόνομης κοινότητας της περιφέρειας Μούρθια. Η εν λόγω παρέκκλιση βασιζόταν σε πρόσθετη παρέκκλιση από το ελάχιστο μέγεθος ματιών που θέσπισε η Ισπανία σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006, διότι, χωρίς την παρέκκλιση αυτή, ο σχετικός τύπος αλιείας δεν θα ήταν δυνατόν να πραγματοποιηθεί και θα έπρεπε απλώς να παύσει.
                  
               
                     (4)
                  
                  
                     Με τον εκτελεστικό κανονισμό (ΕΕ) 2017/677 της Επιτροπής (3) χορηγήθηκε παράταση της παρέκκλισης έως τις 31 Δεκεμβρίου 2019, λαμβανομένου υπόψη του σχεδίου διαχείρισης για τους τύπους αλιείας στους οποίους εφαρμοζόταν η παρέκκλιση που θέσπισε η Ισπανία σύμφωνα με το άρθρο 19 του κανονισμού (ΕΚ) αριθ. 1967/2006.
                  
               
                     (5)
                  
                  
                     Η Ισπανία υπέβαλε επιστημονικές εκθέσεις σχετικά με την εφαρμογή του εν λόγω σχεδίου διαχείρισης το 2017, το 2018 και το 2019.
                  
               
                     (6)
                  
                  
                     Στις 26 Ιουνίου 2019 η Ισπανία ζήτησε από την Επιτροπή να παρατείνει την παρέκκλιση από το άρθρο 13 παράγραφος 1 πρώτο εδάφιο πέραν της 31ης Δεκεμβρίου 2019. Η Ισπανία διαβίβασε σχέδιο του νέου σχεδίου διαχείρισης για τη ρύθμιση της αλιείας του είδους γωβιουδάκι άφια (Aphia minuta) στα εσωτερικά ύδατα της περιφέρειας Μούρθια, σύμφωνα με το άρθρο 19 του κανονισμού (ΕΚ) αριθ. 1967/2006, καθώς και επικαιροποιημένες πληροφορίες για να δικαιολογήσει την ανανέωση της παρέκκλισης.
                  
               
                     (7)
                  
                  
                     Τον Σεπτέμβριο του 2019 η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε τη ζητούμενη παράταση της παρέκκλισης και το σχετικό προσχέδιο διαχείρισης (4). Η ΕΤΟΕΑ κατέληξε στο συμπέρασμα ότι το σχέδιο διαχείρισης των συρόμενων από σκάφη γρίπων στην περιφέρεια Μούρθια κατά την περίοδο 2016-2019 εφαρμόστηκε ορθά και ότι εξακολουθούν να πληρούνται οι όροι υπό τους οποίους χορηγήθηκε το 2016 η παρέκκλιση όσον αφορά την ελάχιστη απόσταση από την ακτή και το βάθος. Η ΕΤΟΕΑ επισημαίνει ότι τα αλιευτικά εργαλεία φαίνεται να είναι εργαλεία μεγάλης επιλεκτικότητας.
                  
               
                     (8)
                  
                  
                     Στις 21 Δεκεμβρίου 2019 η Ισπανία ενέκρινε το εν λόγω νέο σχέδιο διαχείρισης (5).
                  
               
                     (9)
                  
                  
                     Η παρέκκλιση που ζητήθηκε από την Ισπανία πληροί τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (10)
                  
                  
                     Υφίστανται συγκεκριμένοι γεωγραφικοί περιορισμοί δεδομένου του περιορισμένου μεγέθους της υφαλοκρηπίδας όσο και των αλιευτικών πεδίων όπου είναι δυνατή η χρήση τράτας, καθώς το στοχευόμενο είδος περιορίζεται αποκλειστικά σε ορισμένες ζώνες στις παράκτιες περιοχές σε βάθη μικρότερα των 50 μέτρων.
                  
               
                     (11)
                  
                  
                     Ο τύπος αλιείας δεν έχει σημαντικές επιπτώσεις στο θαλάσσιο περιβάλλον, δεδομένου ότι οι συρόμενοι από σκάφη γρίποι ρυμουλκούνται εντός της στήλης ύδατος και δεν αγγίζουν τον θαλάσσιο πυθμένα. Λόγω της χρήσης ηχοβολιστικών συσκευών, ο τύπος αλιείας είναι πολύ επιλεκτικός και η ποσότητα παρεμπιπτόντων αλιευμάτων είναι μικρή. Εξάλλου, τα ανεπιθύμητα αλιεύματα απελευθερώνονται αμέσως ζωντανά και τα ποσοστά επιβίωσης είναι πολύ υψηλά.
                  
               
                     (12)
                  
                  
                     Η παρέκκλιση που ζητείται από τις ισπανικές αρχές αφορά περιορισμένο αριθμό σκαφών, μόνον 27 σκάφη.
                  
               
                     (13)
                  
                  
                     Η αλιεία δεν μπορεί να πραγματοποιηθεί με άλλο εργαλείο, καθώς οι συρόμενοι από σκάφος γρίποι είναι το μόνο επιτρεπόμενο ελεγχόμενο εργαλείο για την αλίευση ειδών μικρού μεγέθους όπως το γωβιουδάκι άφια και τα οποία ζουν σε κοπάδια στα ρηχά παράκτια ύδατα.
                  
               
                     (14)
                  
                  
                     Τα σκάφη είναι νηολογημένα στην ισπανική εθνική απογραφή του επιχειρησιακού αλιευτικού στόλου, διαθέτουν ιστορικό πάνω από πέντε ετών στον εν λόγω τύπο αλιείας και δραστηριοποιούνται στο πλαίσιο σχεδίου διαχείρισης.
                  
               
                     (15)
                  
                  
                     Το σχέδιο διαχείρισης εγγυάται ότι δεν θα υπάρξει μελλοντική αύξηση της αλιευτικής προσπάθειας, δεδομένου ότι θα εκδοθούν άδειες αλιείας μόνο για 27 σκάφη με μέγιστη ικανότητα 116 Hp ανά σκάφος. Ο τύπος αλιείας εξακολουθεί να διεξάγεται τις εργάσιμες ημέρες (Δευτέρα-Παρασκευή) τον Δεκέμβριο, τον Ιανουάριο και τον Φεβρουάριο. Επιπλέον, η μέγιστη ποσόστωση ανά αλιευτική περίοδο μειώθηκε σε 18,2 τόνους. Με βάση το σχέδιο διαχείρισης, εάν υπάρξει υπέρβαση, ο τύπος αλιείας θα απαγορευτεί μέχρι την επόμενη περίοδο.
                  
               
                     (16)
                  
                  
                     Ο σχετικός τύπος αλιείας πληροί τις απαιτήσεις του άρθρου 4 παράγραφος 1 του κανονισμού (ΕΚ) αριθ. 1967/2006, το οποίο επιτρέπει, κατά παρέκκλιση, την αλιεία επάνω από προστατευόμενα ενδιαιτήματα υπό ορισμένες προϋποθέσεις, εφόσον η αλιεία έχει ως αποτέλεσμα τα χρησιμοποιούμενα εργαλεία να μην αγγίζουν τον βυθό με θαλάσσια βλάστηση.
                  
               
                     (17)
                  
                  
                     Επιπλέον, ο εν λόγω τύπος αλιείας δεν θα ήταν δυνατόν να πραγματοποιηθεί χωρίς παρέκκλιση από το ελάχιστο επιτρεπόμενο μέγεθος ματιών.
                  
               
                     (18)
                  
                  
                     Ωστόσο, επειδή ο εν λόγω τύπος αλιείας είναι πολύ επιλεκτικός, έχει αμελητέες επιπτώσεις στο θαλάσσιο περιβάλλον και δεν επηρεάζεται από τις διατάξεις του άρθρου 4 παράγραφος 5 του κανονισμού (ΕΚ) αριθ. 1967/2006, η Ισπανία ενέκρινε στο παρελθόν την παρέκκλιση από το ελάχιστο μέγεθος ματιών βάσει του άρθρου 9 παράγραφος 7 του κανονισμού (ΕΚ) αριθ. 1967/2006.
                  
               
                     (19)
                  
                  
                     Το άρθρο 9 του κανονισμού (ΕΚ) αριθ. 1967/2006 απαλείφθηκε με τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου (6). Ωστόσο, σύμφωνα με το παράρτημα IX μέρος Β σημείο 4 του κανονισμού (ΕΕ) 2019/1241, μπορούν να εξακολουθήσουν να εφαρμόζονται οι παρεκκλίσεις από τα ελάχιστα μεγέθη ματιών που εκδόθηκαν βάσει του άρθρου 9 του κανονισμού (ΕΚ) αριθ. 1967/2006, οι οποίες ίσχυαν στις 14 Αυγούστου 2019, υπό τον όρο ότι δεν οδηγούν σε αύξηση των αλιευμάτων ιχθυδίων. Η παράταση της παρέκκλισης που ζητεί η Ισπανία πληροί τους όρους που προβλέπονται στο άρθρο 15 παράγραφος 5 και στο παράρτημα IX μέρος Β σημείο 4 του κανονισμού (ΕΕ) 2019/1241, δεδομένου ότι δεν επιφέρει υποβάθμιση των προτύπων επιλεκτικότητας που ίσχυαν στις 14 Αυγούστου 2019, ιδίως ως προς την αύξηση των αλιευμάτων ιχθυδίων, και αποσκοπεί στην επίτευξη των γενικών και ειδικών στόχων που ορίζονται στα άρθρα 3 και 4 του εν λόγω κανονισμού.
                  
               
                     (20)
                  
                  
                     Οι συναφείς αλιευτικές δραστηριότητες πληρούν τις απαιτήσεις καταγραφής που προβλέπονται στο άρθρο 14 του κανονισμού (ΕΚ) αριθ. 1224/2009 του Συμβουλίου (7).
                  
               
                     (21)
                  
                  
                     Ο σχετικός τύπος αλιείας πραγματοποιείται σε πολύ μικρή απόσταση από την ακτή και συνεπώς δεν παρεμποδίζει τις αλιευτικές δραστηριότητες άλλων σκαφών.
                  
               
                     (22)
                  
                  
                     Ο σχετικός τύπος αλιείας αποτελεί αντικείμενο ρύθμισης στο ισπανικό σχέδιο διαχείρισης ώστε να εξασφαλίζεται ότι τα αλιεύματα των ειδών που αναφέρονται στο παράρτημα IX του κανονισμού (ΕΕ) 2019/1241 είναι ελάχιστα.
                  
               
                     (23)
                  
                  
                     Οι συρόμενοι από σκάφος γρίποι δεν στοχεύουν στην αλίευση κεφαλόποδων.
                  
               
                     (24)
                  
                  
                     Το ισπανικό σχέδιο διαχείρισης περιλαμβάνει μέτρα για την παρακολούθηση του τύπου αλιείας, σύμφωνα με το άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
                  
               
                     (25)
                  
                  
                     Ως εκ τούτου, θα πρέπει να εγκριθεί η αιτούμενη παρέκκλιση.
                  
               
                     (26)
                  
                  
                     Οι ισπανικές αρχές θα πρέπει να υποβάλουν έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο σχέδιο διαχείρισης της Ισπανίας.
                  
               
                     (27)
                  
                  
                     Θα πρέπει να θεσπιστεί περιορισμός όσον αφορά τη διάρκεια της παρέκκλισης ώστε να καταστεί δυνατή η ταχεία λήψη διορθωτικών μέτρων διαχείρισης σε περίπτωση που από την παρακολούθηση του σχεδίου διαχείρισης προκύψει ότι η κατάσταση διατήρησης του υπό εκμετάλλευση αποθέματος είναι κακή, και παράλληλα να βελτιωθεί περαιτέρω το επιστημονικό υπόβαθρο που θα επιτρέψει την κατάρτιση βελτιωμένου σχεδίου διαχείρισης. Ως εκ τούτου, η λήξη της παρέκκλισης θα πρέπει να καθοριστεί στο τέλος της αλιευτικής περιόδου. Κατά συνέπεια, η παρέκκλιση θα πρέπει να εφαρμόζεται έως την 1η Μαρτίου 2023.
                  
               
                     (28)
                  
                  
                     Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) 2017/677 έληξε στις 31 Δεκεμβρίου 2019, προκειμένου να διασφαλιστεί η νομική συνέχεια, ο παρών κανονισμός θα πρέπει να εφαρμόζεται από την 1η Ιανουαρίου 2020. Για λόγους ασφάλειας δικαίου, ο παρών κανονισμός θα πρέπει να αρχίσει να ισχύει επειγόντως.
                  
               
                     (29)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            Το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται στα ισπανικά χωρικά ύδατα της αυτόνομης κοινότητας της περιφέρειας Μούρθια όσον αφορά την αλιεία του είδους γωβιουδάκι άφια (Aphia minuta) με συρόμενους από σκάφη γρίπους που χρησιμοποιούνται από σκάφη τα οποία πληρούν τις ακόλουθες απαιτήσεις:
            
                        α)
                     
                     
                        είναι νηολογημένα στη θαλάσσια απογραφή για τη διαχείριση της οποίας αρμόδια είναι η Γενική Διεύθυνση Γεωργίας, Κτηνοτροφίας, Αλιείας και Υδατοκαλλιέργειας της αυτόνομης κοινότητας της περιφέρειας Μούρθια·
                     
                  
                        β)
                     
                     
                        διαθέτουν ιστορικό αλιείας στον εν λόγω τύπο αλιείας για πάνω από πέντε έτη και δεν θα επιφέρουν μελλοντικά αύξηση της καταβαλλόμενης αλιευτικής προσπάθειας·
                     
                  
                        γ)
                     
                     
                        διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ισπανία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                     
                  
         
            Άρθρο 2
            Σχέδιο παρακολούθησης και υποβολή έκθεσης
            Η Ισπανία υποβάλλει στην Επιτροπή, για πρώτη φορά έως την 1η Οκτωβρίου 2020 και στη συνέχεια κάθε 12 μήνες, έκθεση η οποία συντάσσεται σύμφωνα με το σχέδιο παρακολούθησης που ορίζεται στο σχέδιο διαχείρισης που αναφέρεται στο άρθρο 1 στοιχείο γ).
         
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως την 1η Μαρτίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 409 της 30.12.2006, σ. 11.
         
            (2)  Εκτελεστικός κανονισμός (ΕΕ) αριθ. 773/2013 της Επιτροπής, της 12ης Αυγούστου 2013, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ισπανίας (Murcia) (ΕΕ L 217 της 13.8.2013, σ. 28).
         
            (3)  Εκτελεστικός κανονισμός (ΕΕ) 2017/677 της Επιτροπής, της 10ης Απριλίου 2017, για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την προβλεπόμενη ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ισπανίας (Murcia) (ΕΕ L 98 της 11.4.2017, σ. 4).
         
            (4)  Επιστημονική, Τεχνική και Οικονομική Επιτροπή Αλιείας (ΕΤΟΕΑ). Σχέδιο διαχείρισης για τους συρόμενους από σκάφη γρίπους στη Μούρθια, Ισπανία (ΕΤΟΕΑ-19-19). Υπηρεσία Εκδόσεων της Ευρωπαϊκής Ένωσης, Λουξεμβούργο, 2019, 978-92-76-11879-4, doi:10.2760/890396, JRC118074.
         
            (5)  «Orden de 19 de diciembre de 2019, de la Consejería de Agua, Agricultura, Ganadería, PESCA y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia», Επίσημη Εφημερίδα της περιφέρειας Μούρθια, αριθμός 294 της 21.12.2019, σ. 35423.
         
            (6)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (7)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).